દીપોના તહેવાર દીપાવલી પર ભારત સહીત દુનિયાભરના હિન્દુ લોકો ફટાકડા ફોડીને નવા વર્ષની હર્ષભેર વધાવે છે. આ તહેવારો દરમ્યાન પાંચ દિવસ સુધી સર્વત્ર ફટાકડા ફુટતા હોય અનેક સ્થાનો પર આગ લાગવાના બનાવો બને છે. જેથી ફાયર બિગ્રેડ તંત્રને આ તહેવારો દરમ્યાન સતત એલર્ટ રહેવું પડે છે. રાજકોટ મહાનગરપાલિકાના ફાયર બિગ્રેડ તંત્રના તમામ કર્મચારીઓ પણ દિવાળીના તહેવારો પર સતત ખડેપગે રહીને ફરજ બજાવી રહ્યા છે. જયારે સમગ્ર રાજકોટના શહેરીજનો પરિવાર સાથે ફટાકડા ફોડીને તહેવારની ઉજવણી કરી રહ્યા હશે. જયારે ફાયર બિગ્રેડના જવાનો તેમની ફરજ પર હાજર રહીને બજાવ્યાની ઉજવણી કરી રહ્યા છે. રાજકોટ મહાનગરપાલિકાના ચીફ ફાયર ઓફીસર બી.જે. ઠેબાએ અબતક સાથેની ખાસ મુલાકાતમાં જણાવ્યું હતું છે દિવાળીના તહેવારને ઘ્યાનમાં લઇ રાજકોટ ફાયર એન્ડ ઇમરજન્સી સર્વિસનો સ્ટાફ આ તહેવારો પર ખડેપગે છે. તમામ કર્મચારીઓને ર૪ કલાકની ડયુટી ફાળવામાં આવી છે તેમજ શહેરમાં ટ્રાફીકની સમસ્યા હોવાથી પાંચ જગ્યાઓ પર ટેમ્પરરી ફાયર બિગ્રેડ ખોલવામાં આવ્યા છે.